ኣብ ዓለም ካብ ዘለው ሰብ ሞያ ጥዕና እቶም ልዕሊ ፍርቂ ነርስታት እኳ እንተኾኑ ብፍላይ ትሑትን ማእከላይን እቶት ኣብ ዘለወን ሃገራት ክሳብ ሕጂ ጠለብ ነርስታት በቲ ዝድለ ቑጽሪ ኣይተማልአን ዘሎ። ዓለም፡ ነዚ ክፍተት ዝመልኡላ ተወሰኽቲ 5.9 ሚሊዮን ነርስታት ትደሊ። ንልዕሊ 30 ዓመታት ብሞያ ነርስ ዘገልገለት ነርስ ሃረገወይኒ ኣለሙ ኣብዚ ዕለት እትብሎ ኣለዋ። ስርዓት ጥዕና ኢትዮጵያ ኣብቶም ዝሓለፉ ክልተ ዓሰርተ ዓመታት ምምሕያሽ እንተርኣየ'ውን፡ ብዓሶ፣ ኤችኣይቪን ካልኦት ተመሓላለፍቲ ሕማማትን ዘጋጥም ሞት ሕጂ'ውን ኣሎ። እዞም ሕማማት መሊኦም ክሳዕ ዘይጠፍኡ ወይ'ው ዘይነከዩ: ጾር ናይቲ በዓል ሞያ ሕክምና ካብ ምዃን ዓዲ ኣይውዕሉን። "ክትከላኸሎም እትኽእል ከም ኮሌራን ተምላስን ዝበሉ ሕማማት ሰብካ ክወሰደልካ ከሎ ምርኣይን፣ እቲ ናይ ኤችኣይቪ ዘመን እውን ኣብቲ ስራሕ ምጅማርና ዝተባርዐሉ ብምንባሩ፡ ብዙሕ ሰብ ሰኣን መድሓኒትን መለዓልን ክረግፍ ንርኢ ነይርና፤ ምናዳ ህጻናት ክትርኢ ከለኻ መዓንጣኻ ብትኽ የብሎ" ብማለት ጸቕጢ እቲ ሞያ ከቢድ ምዃኑ ንምርዳእ ትፍትን። ነርስታት ኮነ ካልኦት ሰብ ሞያ ጥዕና ንኸምዚኦም ዝበሉ ሕማማት ተቓላዕቲ ከም ዝኾኑ እትዛረብ ነርስ ሃረገወይኒ፡ ህይወት ካልኦት ንምድሓን ኣብ ዝግበር ምርብራብ ብዙሓት ሰብ ሞያ ግዳያት ከም ዝኾነ ትገልጽ። "እቲ ስራሕ ጸሓይ ኣይዓርቦን፤ ስለ ዝኾነ ኣብ ውልቃዊ ህይወትካ ዘሕድሮ ጽልዋ ቀሊል ኣይኮነን። ኣብዚ ስራሕ እትሕጎሰሉ ህሞት የለን ዘይኮነ: ዝበዝሕ ግን መከራ ክትሰምዕ ስለ እትውዕል ሕልምኻ ባዕሉ እቲ እትውዕሎ ይኸውን። ሓደ ናይ ሆቴል ማናጀርን ሓደ ነርስን ዝህልዎም ደረጃ ጭንቀት ዝተፈላለየ እዩ" ትብል ሲስተር ሃረገወይኒ ኣለሙ። ሰኣን እኹል ግንዛበ ነርስታት ብዙሕ ዘይደኽማ/ሙ ዝመስሎ ክፍሊ ሕብረሰተብ ምህላው እትዛረብ ሲስተር ሃረገወይኒ፡ "ሓንቲ ለይቲ ድቃስ ስኢኑ ሓዲሩ ዘይፈልጥ ሰብ ጸውራ እቲ ስራሕ ክንደየናይ ከቢድ ምዃኑ ዘይከስተውዕሎ ይኽእል እዩ" ብማለት ትገልጾ። ስለ ምንታይ ግን ነዚ ሞያ ብሂገ?
